भबानिपुर , 9 नभेम्बर : बराकआव मौलाना बदरउद्दिन आजमलनि बरायनाय हाबाफारियाव जायफोर पाकिस्तान जिन्दाबाद स्ल'गान होदों बिसोरो आयेननि गेजेरजों गोख्रों साजा मोन्नाया जाथावना । बराकआव पाकिस्तान जिन्दाबाद स्ल 'गान होनायनि सायाव संदान्नाया जागायजेनबाय । बे संदान्नायाव फोरमान जायोब्ला पाकिस्तान जिन्दाबाद स्ल 'गान होना हादर बेरेखा , हारि बेरेखानि हाबा मावनायनि दायाव बिसोरखौ फासि होनायाबो गोनांथार । पाकिस्तान जिन्दाबाद स्ल'गान होनाय बायदि हादर बेरेखा , हारि बेरेखानि हेंथायै मोनफ्रोमबो बिथिङावनो बिजेपिआ दुलाराय आसाम आरो भारतआवनो हारि , हा , बिथा रैखाथिनि थांखिजों जुजिलांगोन आरो जुजिबोबाय थाबोदों । बेबायदि गोख्रों बाथ्राखौ बुंथियो बिजेपिनि आसाम राइज्योयारि आफादनि आफादगिरि रन्जित कुमार दासआ । मख'नो गोनांदि , बेनि सिगां रन्जित कुमार दासआ भबानिपुरआव भबानिपुर मन्दल आफादनि मोनसे मावख'खौ हाबाफारि बायदियै बेखेवना होयो । भबानिपुर मन्दल बिजेपिनि आफादगिरि मामनि पाटगिरिनि मासि सामलायनायाव बेखेवनाय हाबाफारियाव रन्जित कुमार दासआ बुङोदि , बिजेपि सरकारनि समाव एबा ब्रै बोसोर खावसे समावनो आसामआव जोबोर जौगानाय फैदों । आसामआव बिजेपिनि एमएलएफोर थानाय बिधान सभाया जौगानायनि अनगायैबो गुबुन गुबुन बियाबफोरावबो समान जौगानायनि मोन्थाय दं । बिजेपि दोलोनि एमएलएफोरा गावबा - गाव बियाबनि जौगानायजों लोगोसे जैरैबायदि गुबुन गुबुन जौगाहोनायनि खाबुखौ मोन्नो हादों बे रोखोमैनो बेरेखा दोलोनि एमएलएफोराबो जौगाहोनायनि थाखायबो रां पुन्जिखौ मोन्नो हादों । रन्जित कुमार दासआ पातासारकुसि आरो भबानिपुर मोन्नैबो बिधानसभा बियाबाव बिजेपिनि एमएलए थायैनि थाखायनो बे मोन्नै बियाबनि जौगानाया जायाखै होन्नानै बुंनायजों लोगोसे फैगौ सानफोराव बे मोन्नै बियाबखौ बिजेपि दोलोआ दख'लाव लागोन होन्नानै दाबि खालामो । बिजेपिनि भबानिपुर मन्दल आफादनि गाहाय नेहाथारि अकन देकाआ जागायजेन्नाय मावख' बेखेवनाय हाबाफारियाव आसाम आबाद गौथुमनि लेङाइ आफादगिरि आरो बिजेपिनि आसाम राइज्योयारि बुंथिगिरि मनज बरुवा , आसाम राइज्योयारि मावफुं सोद्रोमा गपिराम नाथ , बजालि जिल्ला आफादनि आफादगिरि नगेन चौधुरिआबो आलासि महरै बाहागो लादोंमोन । फारसेथिं बे मेलआवनो बेलासि समाव सालबारियावबो बिजेपि दोलोनि भबानिपुर मन्दल आफादनि मोनसे मावख'खौ रन्जित कुमार दासआ बेखेवनानै होयो । 
भबानिपुराव बिजेपिनि मावख'बेखेवदों आफादगिरि रन्जित दासआ